CELEX: 32020D1638
Language: el
Date: 2020-11-05 00:00:00
Title: Απόφαση (ΕΕ) 2020/1638 του Συμβουλίου της 5ης Νοεμβρίου 2020 για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου του Καφέ

6.11.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 371/1
               
            
         ΑΠΟΦΑΣΗ (ΕΕ) 2020/1638 ΤΟΥ ΣΥΜΒΟΥΛΙΟΥ
         της 5ης Νοεμβρίου 2020
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου του Καφέ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η διεθνής συμφωνία για τον καφέ («ICA») συνήφθη από την Ένωση με την απόφαση 2008/579/ΕΚ του Συμβουλίου (1) και τέθηκε σε ισχύ στις 2 Φεβρουαρίου 2011.
                  
               
                     (2)
                  
                  
                     Σύμφωνα με το άρθρο 48 παράγραφος 1 της ICA, η ICA θα ισχύσει για περίοδο δέκα ετών από την ημερομηνία προσωρινής ή οριστικής έναρξης ισχύος της, εκτός εάν η ισχύς της παραταθεί ή λήξει σύμφωνα με το εν λόγω άρθρο.
                  
               
                     (3)
                  
                  
                     Σύμφωνα με το άρθρο 9 της ICA, το Διεθνές Συμβούλιο του Καφέ («ΔΣΚ»), ως ανώτατη αρχή του Διεθνούς Οργανισμού του Καφέ («ΔΟΚ»), είναι το αρμόδιο όργανο για την άσκηση όλων των αναγκαίων καθηκόντων για την εφαρμογή των διατάξεων της ICA. Σύμφωνα με το άρθρο 48 παράγραφος 3 της ICA, το ΔΣΚ δύναται να αποφασίσει την παράταση της ICA πέραν της ημερομηνίας λήξης ισχύος της, για μία ή περισσότερες διαδοχικές περιόδους, οι οποίες δεν υπερβαίνουν συνολικά τα οκτώ έτη.
                  
               
                     (4)
                  
                  
                     Στις 11 Σεπτεμβρίου 2020, κατά τη διάρκεια της 127ης συνόδου του, το ΔΣΚ ενέκρινε την απόφαση 471 περί παράτασης της ICA για ένα έτος.
                  
               
                     (5)
                  
                  
                     Δεδομένης της σημασίας του τομέα του καφέ για ορισμένα κράτη μέλη και για την οικονομία της Ένωσης, είναι προς το συμφέρον της Ένωσης να μπορεί να συμμετέχει στην ICA έως την προσωρινή ή την οριστική έναρξη ισχύος νέας συμφωνίας.
                  
               
                     (6)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του ΔΣΚ, δεδομένου ότι οι αποφάσεις του ΔΣΚ για την παράταση της ICA είναι δεσμευτικές για την Ένωση.
                  
               
                     (7)
                  
                  
                     Σύμφωνα με το άρθρο 48 παράγραφος 3 της ICA, η Ένωση μπορεί να αντιταχθεί στην απόφαση του ΔΣΚ περί παράτασης της ICA πριν από τη λήξη της ισχύος της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο του ΔΣΚ είναι η ακόλουθη:
            
                        α)
                     
                     
                        να μην αντιταχθεί στην απόφαση του ΔΣΚ να παρατείνει την ICA κατά ένα έτος, όπως ορίζεται στην απόφαση 471 που εγκρίθηκε στην 127η σύνοδο του ΔΣΚ·
                     
                  
                        β)
                     
                     
                        εάν χρειαστεί, στις επόμενες συνόδους του ΔΣΚ, να ψηφίσει υπέρ τυχόν παρατάσεων της ICA πέραν της αρχικής ημερομηνίας λήξης ισχύος της ICA, για περιόδους που δεν θα υπερβαίνουν συνολικά τα οκτώ έτη, ή έως την προσωρινή ή οριστική έναρξη ισχύος νέας συμφωνίας, ανάλογα με το ποιο θα συμβεί νωρίτερα.
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 5 Νοεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Απόφαση 2008/579/ΕΚ του Συμβουλίου, της 16ης Ιουνίου 2008, για την υπογραφή και τη σύναψη, εξ ονόματος της Ευρωπαϊκής Κοινότητας της διεθνούς συμφωνίας του 2007 για τον καφέ (ΕΕ L 186 της 15.7.2008, σ. 12).